AGFs nyeste angriber foretrækker personlig succes over holdets succes.

Andre Riel blev solgt til AGF fra Helsingør på transfervinduets sidste dag. Det var et stort skifte for den tidligere Helsingør topscorer, der med et havde skiftet de ydmyge omgivelser i Helsingør ud med professionelle omgivelser i Aarhus.

Andre Riel er kendt for at være en spektakulær person, der siger sin mening. Efter hans egne ord, så er han også en person, der fylder meget på et fodboldhold.

Angriberen er glad og stolt for sit skifte, men alligevel fortæller han, at hans nye klubs placering i tabellen bestemt ikke betyder lige så meget for ham, som sin egen placering på topscorerlisten.

»Når det kommer til stykket, så vil jeg hellere ligge højere på topscorerlisten, end jeg vil have AGF højt i tabellen. Det er mit største mål at ligge højt på topscorerlisten og score mange mål. Men selvfølgelig skal holdet præstere for, at jeg kan få mål,« siger Andre Riel til BT.

Det var slet ikke meningen eller forventningen, at Andre Riel skulle være skiftet i sommerens transfervindue. Skiftet skete i de sidste timer af transfervinduet, og underskriften blev sat klokken 23.56, blot fire minutter før deadline.

Den nye AGF-angriber har en klar holdning til, hvorfor han lige netop valgte at takke ja til AGF.

»Hovedårsagen til, at jeg tager til AGF, er, at det er en større scene, hvor man kan vise sig frem for større klubber. Hvis man kan præstere i AGF, så er der større klubber, der ser dig,« siger Andre Riel.

Der også nævner klubbens planer med ham samt det økonomiske aspekt som nogle af grundene til skiftet.

Siden nyheden om transferen kom frem har der være fle spekulationer om, hvorfor Helsingør solgte deres topscorer. En klumme i Helsingør Dagblad skrevet af sportsredaktør Andreas Mayerhofer hævdede blandt andet, at flere holdkammerater til Andre Riel følte, at bægeret var fyldt til randen i forhold til, hvad de ville finde sig i fra angriberen og, at Helsingør cheftræner, Christian Lønstrup, mente, at Andre Riel var en ekstra mundfuld.

Men de spekulationer afviser angriberen fuldstændig.

»Der har ikke været noget uro med mig i Helsingør, jeg var en af de bærende på holdet, og jeg kan slet ikke genkende noget af det, som er blevet skrevet. Det samme vil Christian Lønstrup (Helsingør-træner, red.) sige. Han er et fjols ham fra Helsingør Dagblad, der har spredt de rygter,« siger Andre Riel.

Der dog medgiver, at han er en helt særlig personlighed.

»Jeg fylder meget i en trup på grund af min personlighed. Jeg har et stort temperament og siger min mening. Det er der måske nogle, der tager negativt, men jeg mener det kun i en god mening. Jeg vil det bedste for mine holdkammerater,« siger Andre Riel.

Sportsjournalist Andreas Mayerhofer står dog ved sin klumme i Helsingør Dagblad.

»At han kalder mig for et fjols må stå for hans egen regning. Jeg er tæt på truppen og følger dem dagligt, så det er ikke bare noget, jeg finder på. Han er en god dreng, som jeg godt kan lide, men han siger jo tingene lige ud, som han føler dem. Han er velkommen til at kontakte mig, hvis han er sur eller ikke tror på mig,« siger journalisten.

27-årige Andre Riel nåede at score fire mål for Helsingør i indeværende sæson.